ועדת הפנים ואיכות הסביבה, כנסת 18, פרוטוקול מספר 348, 2011-03-01 12:00

דוד אזולאי: צהרים טובים.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום תקנות רישוי עסקים (הודעת אזהרה) (הוראת שעה), התשע"א-2010.

דוד אזולאי: קיימנו כאן כמה דיונים על שלטי אזהרה.

דוד אזולאי: בדיון הקודם נתבקשו משרדי הממשלה לבדוק אפשרות להתכנס כולם תחת שלט אחד בכל עסק.

דוד אזולאי: זאת היתה השורה התחתונה של הדיון הקודם.

דוד אזולאי: הייתי מבקש קודם כול לקבל דיווח היכן העניין הזה עומד.

גרנר: אני ראש אגף רישוי עסקים ואתרי רחצה במשרד הפנים.

גרנר: כפי שציינת, כבוד היושב-ראש, אכן ביקשת שנבחן אפשרות לעשות איחוד של שילוט.

גרנר: קיימנו שלושה דיונים בנושא הזה, בין היתר בוועדה הבין-משרדית ערכתי דיון ביחד עם נציגי איגוד חברות הדלק והשבוע ערכנו ישיבה נוספת.

גרנר: העניין מורכב ולא פשוט היות ומדובר כאן בכמה חוקים, כל אחד בתחומו, שנידונים בוועדות שונות של הכנסת.

גרנר: בנוסף לכך, התקנות באשר לשלט החדש שמדובר עליו מופיעות כהוראת שעה.

גרנר: אכן יש ריבוי שלטים.

גרנר: אין ספק שהבעיה מורכבת, וצודקים הטוענים שמרוב שלטים לא רואים את מרכולתו של בעל העסק.

דוד אזולאי: זה פשוט הפך להיות טפט.

גרנר: בחנו את הנושא הזה והגעתי לכלל מסקנה שצריך ללכת לפתרון קצר טווח ולפתרון ארוך טווח.

גרנר: לטווח קצר, היות והשלט הזה הוא נגזרת מהוראת השעה לנושא מניעת אלכוהול ואלימות, אנחנו צריכים לאשר את השילוט שמגיע היום כפי שמציע משרד הבריאות.

דוד אזולאי: עד מתי תחול הוראת השעה?

גרנר: היא תחול למשך 3 שנים, עד לשנת 2013.

גלעד ארדן: עוד שנתיים, עד מרץ 2013.

דוד אזולאי: הציור על השלט הזה מזכיר לי את בקבוקי החלב שהיו מוכרים בעבר.

גרנר: זה לטווח הקצר.

גרנר: לטווח הארוך, אין ספק שצריך להקים ועדה שיהיו לה סמכויות, אולי במסגרת הכנסת, כרגע אינני יודע באיזו מתכונת, כי זה דורש עבודה משולבת.

גרנר: כבר מראש משרד המשפטים נקט יוזמה כאשר ביקש שכאשר יובילו הצעות חוק חדשות בתחום השילוט יסתכלו מה קורה היום וישלבו את זה במה שיתווסף בעתיד, ואותו דבר לגבי מחוקקים, גם בהיבט שלהם כאשר הם מאשרים הצעת חוק עליהם לבחון את המשמעויות על בתי העסק ולהבין שזה תפוצת נאט"ו.

גרנר: אין ספק שהבעיה מורכבת מאוד וצריך לאחד את השלטים.

גרנר: היו הצעות להציב שלט אלקטרוני.

גרנר: גם הוא לא נותן מענה, ובנוסף יש לו עלויות גבוהות וכרגע הוא לא עומד לדיון.

גרנר: כפי שאתה רואה כאן, איגוד חברות הדלק הציע אופציה מסוימת, כפי שמופיעה כאן, על מנת לשלב את השלטים.

גרנר: אבל שוב, מדובר על איחוד של הוראות שמופיעות בחוקים שונים וזה מחייב תיקוני חקיקה.

גרנר: נדמה לי שבישיבה הקודמת עו"ד גלעד קרן דיבר על הבעייתיות בכך.

גרנר: לכן מבחינתנו צריך לחלק את זה בין טווח קצר וטווח ארוך ולמצוא דרך לאחד בין השלטים.

גרנר: אולי צריך לבוא לוועדת השרים לענייני חקיקה ולבקש שהיא תקים ועדה ותקנה לה סמכויות, או כל דבר אחר, למצוא דרך חוקית לאחד את כל השלטים.

גרנר: יש בכך צורך, אבל לא במקרה הספציפי שלפנינו, שזה הוראת שעה.

גרנר: כאשר תסתיים הוראת השעה צריך לבדוק אם יהיו עוד עלויות על בעל העסק, אם הוא לא יתלה עכשיו שלט ואחר-כך יצטרך להחליפו.

דוד אזולאי: ניסית פעם לבדוק כמה שלטים צריך בעל עסק, למשל בעל פיצוצייה, לתלות?

גרנר: כן: איסור מכירה לקטין מתחת לגיל 18; איסור מכירת סיגריות לקטין מתחת לגיל 18; משעה 23:00 איסור למכור משקאות משכרים; איסור מכירת נרגילות וטבק; החזרת מוצרים.

גרנר: כאשר מתחילים לספור את מספר השלטים רואים שילוט רב.

גרנר: גם נושא של מוצרי פיס.

דוד אזולאי: אולי שיורידו את המוצרים מן המדפים ובמקומם יציבו שלטים ...

גרנר: כך אמרנו ...

יואל הדר: לכן קוראים לזה "פיצוצייה", כי היא מופצצת בשלטים ...

לירון אדלר-מינקה: אני נציגת משרד המשפטים.

לירון אדלר-מינקה: כפי שאמר מר אשר גרנר, אנחנו מסכימים למהות.

לירון אדלר-מינקה: אכן היום בשל ריבוי השלטים הם לא אפקטיביים וגם בעל העסק מחויב להציבם.

לירון אדלר-מינקה: הבעיה נעוצה בעיקר בצד הפרוצדורלי.

לירון אדלר-מינקה: יש היום כל מיני תקנות שקובעות חובת הצבת שלטים מסוימים וכיצד הם צריכים להיראות.

לירון אדלר-מינקה: למשל באשר לאיסור מכירה לקטין יש תקנות שקובעות מה צריך להיות כתוב בשלט, מה גודל השלט וכן הלאה.

לירון אדלר-מינקה: לכן תהליך של יצירת שלט אחיד ייתכן וייקח זמן מסוים.

דוד אזולאי: מי צריך ליזום את המהלך הזה?

לירון אדלר-מינקה: זה דבר שצריך להיעשות בתוך הממשלה, כי הרוב מוסדר בתקנות.

דוד אזולאי: אבל מי בממשלה צריך להוביל את זה?

דוד אזולאי: איזה משרד?

לירון אדלר-מינקה: אולי משרד המשפטים.

לירון אדלר-מינקה: אינני יודעת.

לירון אדלר-מינקה: זה עניין של עסקים, לכן זה יכול להיות במשרד התעשייה, המסחר והתעסוקה או במשרד הפנים.

לירון אדלר-מינקה: לא חשוב.

לירון אדלר-מינקה: צריך להיות צוות בתוך הממשלה.

דוד אזולאי: אני רוצה לדעת באמת.

דוד אזולאי: אני יודע מי הצוות, אבל איזה משרד צריך להוביל את זה?

גרנר: מי שיש לו סמכויות בעניין הזה.

גרנר: זאת בדיוק הבעיה.

גרנר: למשרד הפנים יש רק חלק קטן.

גרנר: אם זה היה רק חוק רישוי עסקים הייתי אומר שאנחנו במשרד הפנים מוכנים לקבל את זה על עצמנו.

גרנר: הבעיה שזה רב-משרדי.

גרנר: צריך להוביל את זה משרד שיש לו סמכויות לשינוי החקיקה בעניין הזה.

גרנר: הטלת עליי לנסות לקדם שלט מאוחד.

גרנר: ניסיתי למצוא דרך אך אין לי סמכות לשנות חקיקה של משרד הבריאות, של המשטרה או של משרד התעשייה, המסחר והתעסוקה.

גרנר: את העניין הזה צריך להוביל גוף בעל סמכות.

לירון אדלר-מינקה: המשרדים הרלוונטיים צריכים להתכנס ולחשוב על נוסח אחיד, ולעשות את זה.

דוד אזולאי: טוב שאתם מסכימים שהמצב הנוכחי בלתי נסבל.

דוד אזולאי: זה פשוט לא נראה טוב.

דוד אזולאי: אדם שנכנס לחנות נתקל ב-6-7 שלטים.

דוד אזולאי: זה מעיד על עוד טלאי ועוד טלאי.

דוד אזולאי: אז קודם כול, אנחנו מסכימים שזה צריך להשתנות.

דוד אזולאי: עכשיו, איך זה משתנה?

דוד אזולאי: היות וזה הוראת שעה לא הייתי רוצה לעכב את התקנות הללו, אבל תגידו לי מי הגורם שיוביל את זה, שיביא את זה לוועדת השרים לענייני חקיקה או לוועדה בין-משרדית כדי שיגבשו איזו החלטה ויתקנו את העניין הזה.

לירון אדלר-מינקה: אבדוק במשרד המשפטים ומר גרנר יבדוק במשרד הפנים.

לירון אדלר-מינקה: נתחייב כאן בפני הוועדה לחפש פתרון.

דוד אזולאי: אני מבקש שתוך שבועיים תודיעו לוועדה מי היושב-ראש, מי מוביל את זה ותוך כמה זמן אתם חושבים להגיע לוועדת השרים לענייני חקיקה.

דוד אזולאי: זה מה שנדרש מכם כרגע.

לירון אדלר-מינקה: לא בטוח שזה ועדת השרים לענייני חקיקה.

לירון אדלר-מינקה: מדובר בסך הכול בשינוי של תקנות ולכן ייתכן שנדרש תיקון של כל תקנות על-פי הדרך שמאשרים אותן.

דוד אזולאי: תעדכנו אותנו, תגידו לנו מה הכיוון כדי שנדע אם זה תקנות, אם זה ועדת השרים לענייני חקיקה.

דוד אזולאי: אלה הנושאים שחשוב לנו לקבל עליהם תשובות בתוך שבועיים.

לירון אדלר-מינקה: בסדר גמור.

אלחנן משי: אני נציג עיריית תל-אביב ומייצג גם את פורום ה-15.

אלחנן משי: השלט שבו מדובר, בשונה משלטים אחרים שקיימים בחקיקה, שעוסקים בהנחיות לבעל העסק - - -

דוד אזולאי: אאפשר לך לדבר, אך הייתי מבקש קודם כול שמשרד הבריאות יציג את השלט שלו ואחר-כך תוכל גם להתייחס לזה.

אלחנן משי: אני מבקש לומר דבר מה ברמה העקרונית.

אלחנן משי: כל השלטים שמוצבים בבתי העסק יש בהם הנחיות לבעל העסק לגבי שעות מכירה, מתי מותר ומה אסור.

אלחנן משי: בשונה מכך, השלט שבו אנו עוסקים כעת עוסק בצריכה של המוצר שלא נעשית בעסק.

אלחנן משי: כאשר דובר בזמנו על סיגריות, הדביקו על קופסאות הסיגריות שילוט הולך וגדל שמסביר את הסכנות.

אלחנן משי: כאשר אומרים לאישה בהריון שהמשקה מסוכן והשלט נמצא במכולת, כאילו רק נשים בהריון קונות משקאות משכרים – לא רק שזה מיותר אלא גם מחטיא את המטרה.

אלחנן משי: ייתכן שעם קצת יותר מחשבה, לא רק כדי להגיד שנעשה משהו, אם ידביקו את השלטים הללו בהוראה מסודרת בנוסח דומה על הבקבוקים אז גם מי שיושב בבית ושותה יידע שיש סכנה.

אלחנן משי: היום זה מין שלט שתלוי במכולת ואין בו שום טעם.

אלחנן משי: מי שקונה בקבוק יין לא יקרא את זה, וגם אם יקרא ברוב המקרים הוא בכל זאת ישתה את המשקה.

אלחנן משי: לכן אני סבור שקודם כול ברמה המהותית צריך לחשוב שוב אם זה המקום.

גלעד ארדן: אתה מדבר על תיקון שצריך לעשות בחוק.

גלעד ארדן: כאשר דנו בחוק הוצע, בין היתר, שהשילוט יופיע על בקבוקים אך הכנסת החליטה בחקיקה הראשית, בלי קשר לתקנות, שהאזהרות יופיעו על גבי שלט בבתי העסק.

אלחנן משי: אני מדבר על ההודעה.

גלעד ארדן: בחוק רישוי עסקים נקבע שתהיה הודעה כזאת שתיקבע בתקנות.

גלעד ארדן: כרגע זה קבוע בחוק ואנחנו לא יכולים להחליט שזה לא יהיה.

גלעד ארדן: אנחנו צריכים רק לאשר את הנוסח, כן או לא.

אלחנן משי: הדבר השני הוא ריבוי השלטים שמופיעים בגודל שונה.

אלחנן משי: כאשר זה מופיע בהוראת שעה זה אומר שאנחנו הולכים להתנפל על כל העסקים ולדרוש מהם להציב שלטים כאלה, לפנות מקום.

אלחנן משי: צריך לזכור, זה לא מין הוראה טכנית, אלא אחרי כן מישהו ברשות המקומית צריך להתחיל לטפל באכיפת ההוראה הזאת, ומדובר באלפי עסקים.

אלחנן משי: בתל-אביב יש כ-4,000-5,000 עסקים מן הסוג הזה שמוכרים אלכוהול.

אלחנן משי: לכן אני סבור שצריך להיות מודעים לכך שזה יעבור, ואנחנו נאכוף את החוק, אבל זה צעד אחד יותר מדי במאסה האדירה של השילוט בעסקים.

דוד אזולאי: לכן ביקשתי מכל נציגי משרדי הממשלה להתכנס ולקבל החלטה.

דוד אזולאי: משרד הבריאות, אתם רוצים להציג את השילוט שאתם מבקשים מאתנו לאשר?

דוד אזולאי: אני מבקש שקודם כול תקראי את התקנות.

פאולה רושקה: תקנות רישוי עסקים (הודעת אזהרה) (הוראת שעה), התשע"א-2010 תקנה 1 – הגדרה "בתקנות אלה, "עסק" – כמשמעותו בסעיף 2(א) לחוק.

פאולה רושקה: תקנה 2 – הודעת אזהרה "(א) אזהרה כאמור בסעיף 2(ג)(3) לחוק תוצג בהודעה במקום בולט לעין ליד הכניסה הראשית לעסק.

פאולה רושקה: " חשוב מאוד שיהיה בולט לעין מאחר וכאן מדובר על אזהרה למען שמירת בריאות האנשים.

פאולה רושקה: "(ב) נוסח ההודעה, לרבות התמונה, הצבעים ושאר פרטי העיצוב, יהיו כמפורט בתוספת.

פאולה רושקה: (ג) בהודעה יתקיימו כל אלה: (1) מידות השלט יהיו 45 סנטימטרים (רוחב) X 60 סנטימטרים (אורך); (2) השלט ייקבע בגובה שלא יפחת מ-1.90 מטר ולא יעלה על 2.20 מטרים מן הרצפה; (3) בסמוך לשלט יותקן אמצעי תאורה שיאיר את נוסח האזהרה.

פאולה רושקה: תקנה 3 – תחילה תחילתן של תקנות אלה 30 ימים מיום פרסומן.

פאולה רושקה: "

דוד אזולאי: האם החלק התחתון בכיתוב שמופיע על השלט לא נראה לך מיותר?

דוד אזולאי: נראה לי שדי בכיתוב בחלק העליון של השלט: "צריכה מופרזת של אלכוהול מסכנת חיים ומזיקה לבריאות", ולכך הייתי מוסיף: "ופוגעת בכושר הנהיגה שלך".

דוד אזולאי: בשביל מה כל הכיתוב הזה?

דוד אזולאי: זה חוזר על עצמו.

פאולה רושקה: זה לא בדיוק אותו דבר.

פאולה רושקה: חלק אחד מתייחס לכושר הנהיגה ולהפעלת מכשירים, והחלק השני ממליץ על הימנעות משתיית אלכוהול על-ידי נשים בהריון.

פאולה רושקה: נשים בהריון הוא נושא מאוד-מאוד כאוב.

דוד אזולאי: אישה בהריון שעד עכשיו לא שתתה, כאשר כותבים שזה מסוכן היא תרצה לנסות ...

פאולה רושקה: נערכות גם פעילויות אחרות על מנת להעלות את המודעות של נשים בהריון.

פאולה רושקה: זה רק עוד נדבך.

פאולה רושקה: נוסח השלט נבדק בהשוואה למדינות אחרות.

פאולה רושקה: שלטים כאלה קיימים במדינות נוספות, אנחנו לא המצאנו את זה, והשלטים הללו נמצאו כיעילים, ביחד עם אמצעים אחרים להפחתת השימוש באלכוהול.

פאולה רושקה: נושא הנשים בהריון בעייתי מאוד כי אם נשים בהריון שותות מעט מאוד, כל האלכוהול עובר דרך השליה ישירות לתינוק.

פאולה רושקה: הנזק הפוטנציאלי לעובר גדול מאוד אך רוב הנשים בהריון לא מודעות לכך שאפילו שתייה בכמות קטנה יכולה להזיק להתפתחות הילד.

פאולה רושקה: אלה הילדים שלנו והאנשים המבוגרים של העתיד.

פאולה רושקה: אנחנו מודאגים מאוד מן התופעה הזאת.

פאולה רושקה: לכן לדעתי האזהרה כנגד שתייה בעת ההריון הכרחית בנוסח השלט.

גרנר: אני רוצה להוסיף, ברשותך, לגבי הנוסח.

גרנר: אמרתי שאנחנו מסכימים שזה צריך להופיע כהוראת שעה וצריך למלא את הוראות החוק, אבל לגבי הנוסח אני רוצה להעיר כמה הערות.

גרנר: בתקנת משנה 2(א) אולי אפשר לרשום רק "במקום בולט לעין".

גרנר: לא צריך לציין איפה להציג את השלט.

גרנר: זאת ההצעה שלי.

דוד אזולאי: לכל בית עסק יש כניסה שונה.

מיכל צברי דוד: השלט יכול להיות תלוי גם ליד הקופות או ליד דוכן המשקאות המשכרים.

מיכל אוגולניק: כבר אין שם מקום לעוד שלטים.

מיכל צברי דוד: בגלל זה אנחנו חושבים שלא צריך להגביל את שיקול הדעת של בעל העסק.

גרנר: דבר שני, באשר לגודל ה"פונטים":

גרנר: נדמה לי שלגבי הטבק ה"פונטים" קטנים יותר ב-5 סנטימטרים.

גרנר: צריך להשוות את גודל ה"פונטים" כאן לאלה שמופיעים במודעות על הטבק.

מיכל צברי דוד: גודל המודעות על הטבק הן 40 X 50 סנטימטרים.

גרנר: דבר נוסף, לתאורה יש עלות כספית גבוהה.

גרנר: כאשר מציבים את השלט במקום בולט ונראה לעין לא צריך גם להציב תאורה.

גרנר: צריך לחשוב גם על בעל העסק.

גרנר: ההצעות שלי רק קוסמטיות והן נותנות מענה לכל הדברים.

גרנר: אני מקווה שמשרד הבריאות מסכים להן.

פאולה רושקה: אני אשת המקצוע ולא אשת החוק.

פאולה רושקה: לצערנו עו"ד אילנה מישר לא הגיעה עדיין.

פאולה רושקה: לדעתי זה לא עד כדי כך עקרוני.

גרנר: נכון, אנחנו פשוט עוזרים לבעלי העסקים.

גרנר: תאורה לא צריך.

גרנר: די שהשלט יהיה תלוי במקום נראה לעין.

פאולה רושקה: אולי צריך להוסיף: "נראה לעין ומואר".

גלעד ארדן: אני סבור שאפשר להסתפק ב"מקום בולט לעין".

גלעד ארדן: לגבי תאורה – אפשר כך או כך.

גלעד ארדן: גם עם הנוסח המוצע אין כוונה להאיר ספציפית רק את השלט הזה.

גרנר: כן יש כוונה כזאת.

גלעד ארדן: לא צריך להאיר במנורה נפרדת כל אחד מן השלטים.

גלעד ארדן: לגבי שלטים אחרים קבוע שיותקן אמצעי תאורה שיאיר את תוכן ההודעה בשלט.

גלעד ארדן: הם יכולים להיות אחד מתחת לשני או אחד ליד השני.

גלעד ארדן: אותו אמצעי תאורה שמאיר את השלט של המשרד לביטחון הפנים יכול להאיר גם את השלט הזה.

גלעד ארדן: לא צריך להתקין עוד אמצעי תאורה נוסף.

גרנר: זה עניין טכני, סמנטי.

גרנר: כאשר כתוב "תאורה" מישהו יכול לפרש כך או אחרת.

גרנר: כאשר כותבים "מקום מואר" זה לא מחייב התקנת תאורה נפרדת.

דוד אזולאי: "השלט יותקן במקום מואר".

מיכל צברי דוד: אפשר להוסיף את זה בתקנת משנה 2(א): "אזהרה ...

מיכל צברי דוד: תוצג בהודעה במקום בולט לעין ומואר".

דוד אזולאי: ואז תימחק פסקה 2(ג)(3).

גלעד ארדן: מר אשר גרנר ביקש להקטין את גודל השלט והאותיות.

גרנר: אמרתי שנשווה את זה לשלטים שנדרשים היום על-פי חוקים אחרים.

גרנר: היום נדרש שלט שגודלו 40 X 50 סנטימטרים.

גלעד ארדן: בכל השלטים?

מיכל צברי דוד: בשלט שהתקין שר הבריאות לעניין איסור מכירת מוצרי טבק לקטינים.

דוד אזולאי: יש עוד שלטים שעוסקים במשקאות חריפים?

קריאות: כן.

דוד אזולאי: מה גודלם?

מיכל צברי דוד: אפשר לבדוק.

דוד אזולאי: מידות השלט יהיה 40X 50 סנטימטרים, במקום המוצע.

גרנר: אגב, גם בתקנות האחרונות של המשטרה, בעניין המשקאות, גודל השלט הנדרש הוא 40 X 50 סנטימטרים.

גלעד ארדן: יש לי הערה אחת.

גלעד ארדן: מכיוון שמדובר בהוראת שעה, צריך להביא את זה לידי ביטוי גם בנוסח התקנות, להוסיף תקנה לפיה התקנות עומדות בתוקף עד התאריך שבו פגה הוראת השעה.

יואל הדר: זה נכון בכל מקרה, גם אם לא תכתוב את זה.

גלעד ארדן: נכון, אבל עדיף בכל מקרה לכתוב את זה.

יואל הדר: אם לא תכתוב את זה והחוק יפקע אז התקנות יפקעו מאליהן.

יואל הדר: אינני יודע אם כתובה תקנה כזאת בתקנות האחרות, לכן אני סבור שלא כדאי ליצור כאן דיפרנציאציה.

גלעד ארדן: בסדר, לא נכתוב את זה.

מיכל צברי דוד: דווקא יש שם סעיף תוקף, עד 24 במרץ 2013.

יואל הדר: ומה אם יוארך תוקפו של החוק?

יואל הדר: אז יצטרכו להאריך את תוקף התקנות.

יואל הדר: כך לא היינו צריך להאריך את תוקפן.

יואל הדר: נכון?

גלעד ארדן: יידרש תיקון של התקנות.

יואל הדר: זה סתם עוד עבודה.

לירון אדלר-מינקה: בכל מקרה יצטרכו לבטל את הוראת השעה.

מיכל צברי דוד: בכל מקרה צריך.

מיכל צברי דוד: אני צריכה עכשיו לעשות כן בתקנות אחרות כדי להפוך הוראת שעה להוראת קבע.

יואל הדר: אם לא ייקבע כאן תוקף אז כאשר יתקנו את החוק לא יצטרכו לתקן את התקנות.

לירון אדלר-מינקה: יצטרכו בכל מקרה כי זה הוראת שעה.

דוד אזולאי: נסכם את התיקונים.

דוד אזולאי: בתקנה 2(א) ייכתב "במקום בולט לעין ומואר".

דוד אזולאי: המילים "ליד הכניסה הראשית לעסק" יימחקו.

דוד אזולאי: נוסח תקנה 2(ב) נותר בעינו.

דוד אזולאי: בתקנה 2(ג)(1) ייקבע כי מידות השלט יהיו "40 סנטימטרים X 50 סנטימטרים".

דוד אזולאי: נוסח תקנה 2(ג)(2) נותר בעינו.

דוד אזולאי: פסקה 2(ג)(3) תימחק.

אלחנן משי: פסקה 2(ג)(2) לא ברורה.

אלחנן משי: גודל השלט 40 X 50 סנטימטרים והתיחום הוא 30 סנטימטרים?

אלחנן משי: לא ברור למה מתכוון כאן המחוקק.

אלחנן משי: הרי מישהו צריך ליישם את זה.

אלחנן משי: מה הכוונה בגובה?

אלחנן משי: להתחלת השלט או לסוף השלט?

אלחנן משי: לא ברור.

גלעד ארדן: החלק התחתון של השלט לא יהיה נמוך מן הגובה שנקבע כאן.

אילנה מישר: זה בדיוק הנוסח כמו בתקנות - - -

גלעד ארדן: זה מופיע בכל התקנות בצורה כזאת.

אלחנן משי: זה לא אומר שהן ברורות.

אלחנן משי: זה הזמן לתקן את מה שלא ברור.

אלחנן משי: אנחנו צריכים להגיד לאנשים בשטח מה לעשות.

גלעד ארדן: לדעתי ברור שזה הגבול המינימלי.

גלעד ארדן: החלק התחתון של השלט צריך להיות גבוה מ-1.90 מטר.

גרנר: מעל 1.90 מטר ולא יותר מ-2.20 מטרים.

גרנר: זה בסדר גמור.

אלחנן משי: גובה ממוצע של אדם הוא 1.70 או 1.60 מטר.

אלחנן משי: למה לקבוע 1.90 מטר?

אלחנן משי: למה זה צריך להיות כל-כך גבוה?

אלחנן משי: רוב השילוט נמצא בגובה העיניים של אדם ממוצע.

גלעד ארדן: כדי שהשלט לא יהיה מוסתר מאחורי המוכר או מאחורי אדם אחר.

גלעד ארדן: דווקא לכן זה צריך להיות גבוה יותר מגובהו הממוצע של אדם.

אלחנן משי: בפרקטיקה בשטח כאשר כותבים "במקום בולט" זה עונה לגמרי על הדרישה.

גרנר: מצד שני, אפשר לשים את השלט מתחת לדלפק.

אלחנן משי: זה לא בולט.

גלעד ארדן: כך נקבע בכל התקנות שיש בהן שלטים מסוגים שונים.

אלחנן משי: בשטח זה נראה קצת שונה.

אלחנן משי: "מקום בולט" מכסה יפה מאוד את הדרישה הזאת.

דוד אזולאי: אם כך, נשאיר את הקביעה שגודל השלט 40 X 50 סנטימטרים, והוא יוצב בגובה 1.90 עד 2.20 מטרים מן הרצפה, כפי שנקבע כאן.

דוד אזולאי: "תחילתן של תקנות אלה 30 ימים מיום פרסומן, והן בתוקף עד 24 במרץ 2013".

דוד אזולאי: יש הערות נוספות?

דוד אזולאי: לא.

דוד אזולאי: אני מבקש לסכם את הדיון.

דוד אזולאי: אני מבקש מאוד שתעבירו אלינו בתוך שבועיים פרטים.

דוד אזולאי: אנחנו נאשר את התקנות היות והן הוראת שעה, לכן אין טעם לעכב אותן.

דוד אזולאי: זה בהתחשב בעובדה שהכנסת יוצאת לפגרה עד אמצע חודש מאי וחבל שדיון על נושא כזה יתעכב כל-כך הרבה זמן.

דוד אזולאי: אני מבקש להעמיד את התקנות, שהוגשו לנו על-ידי שר הבריאות, להצבעה, עם התיקונים שהוכנסו בהן.

דוד אזולאי: מי בעד?

דוד אזולאי: מי נגד?

דוד אזולאי: הצבעה בעד תקנות רישוי עסקים (הודעת אזהרה) (הוראת שעה), התשע"א-2010 – 1 נגד – אין נמנעים – אין התקנות נתקבלו.

דוד אזולאי: אין מתנגדים ואין נמנעים.

דוד אזולאי: לפיכך אני קובע שהתקנות נתקבלו פה אחד.

דוד אזולאי: תודה רבה.

דוד אזולאי: הישיבה נעולה.